Үкү сымалдар

Үкү сымалдар (Strigitormes) - куштардын түркүмү.

Күндүзгү жырткыч куштарга окшош. Уз. 12-84 см, ургаачысы эркегинен чоң. Жүнү калың, жумшак, түсү бозомтук же күрөң чаар ала. Башы чоң, көзүнүн айланасында майда бет табагы (диски) болот. Көздөрү чоң, күндүз жана күүгүмдө жакшы көрөт. Караңгыда жемин добушунан угуп кармайт. Тумшугу кыска, илмек сыяктуу. Азыгын күчтүү буту менен кармап, учтуу, чоң тырмагы менен өлтүрүп жейт. Үн чыгарбай учат. Моногамдар. Уясын дарак көңдөйлөрүнө, аска жаракаларына, таш коңулдарына, айрымдары жерге же башка ири куштардын уясына уялайт. Майдалары 10-12, ирилери 1-2 жумуртка тууп, ургаачысы басып чыгарат. Сокур, ак тыбыт менен капталган балапандар чыгат. Балапандарын эркеги менен ургаачысы экөөлөп багат. 2 тукуму (үкүлөр жана шынаа баш үкүлөр), 133 түрү тундрадан баштап, тропик токойлорго жана чөлдөргө чейин тараган. Кыргызстанда 10 түрү кездешет. Саны азайып 4 түрү, 9 түрчөсү ТКЭСтин Кызыл китебине катталган.

Колдонулган адабияттар
«Кыргызстан». Улуттук энциклопедия: 7-том / Башкы ред. Ү. А. Асанов. К 97. Б.: «Кыргыз энциклопедиясы» башкы редакциясы, 2015. - 832 б., илл. ISBN 978-9967-14-125-4
Категория:Куштар